钦定古今图书集成/明伦汇编/官常典/第649卷 > 刘世亨
## 钦定古今图书集成/明伦汇编/官常典/第649卷 > 刘世亨

按《明外史循吏传》：“世亨，字以进，临川人。嘉靖四十四
年进士。授泾县知县。始至，属岁祲赋缺额，法当调用，
巡抚林闰因民请奏留之。乃尽心拊循，汰冗费，蠲苛
征，赋有期，役有等。岁时行乡落，劝民力耕，建社仓，教
以积贮敛散法。民垦荒田，听自利，勿禁婚丧宾宴，则
去其奢靡。民食稍足，为立乡约。约有长，长有副，《申圣
谕》”六言而推广之，以彰善瘅恶。月朔延见诸生，考问
德业，鼓钟间作，声诗继之，士风为盛。乃逐讼师，祛宿
蠹，吏胥畏法，凛若负霜，豪猾亦屏迹。虑盗贼窃发，令
乡募武勇，以巨室主之，分布要害。贼发辄觉，觉辄获，
封内晏然。旧有虎为患，操文祷于神，负子远去。饬乡
民储水、备火，治堤防备水，事无不周。“于是民情大和，
爱若慈母。”以治行高，官终吏部郎中。